**Renishaw prevzema pionirja na področju dodajalnih izdelovalnih tehnologij**

*Nemška hčerinska družba svetovno vodilnega visokotehnološkega podjetja Renishaw je prevzela poslovna sredstva družbe LBC Laser Bearbeitungs Center GmbH iz Kornwestheima v Nemčiji. Ustanovljeno je bilo novo podjetje LBC Engineering, ki bo integrirano v Renishaw GmbH.*

Renishaw, globalni ponudnik na področju merilne tehnike, zdravstva in dodajalnih izdelovalnih tehnologij, prevzema posel in zaposlene družbe LBC Laser Bearbeitungs Center GmbH, ki je orala ledino pri uvajanju dodajalnih izdelovalnih tehnologij v orodjarstvu. Renishaw, ki je že danes vodilni ponudnik opreme za lasersko nataljevanje, bo tako lahko ponudil dodatne storitve izdelave z dodajanjem materiala, vključno s konstrukcijo in simulacijami, kakor tudi pogodbeno sodelovanje pri izdelavi kovinskih prototipov in produkcijskih delov.

V okviru pogodbe bo ustanovljena nova družba LBC Engineering, v kateri bo nekdanja ekipa družbe LBC Laser Bearbeitungs Center GmbH nadaljevala z izvajanjem storitev za obstoječe stranke. Novo podjetje bo delovalo v poslovnih prostorih Renishaw GmbH v Pliezhausnu.

Izvršni direktor Renishaw GmbH Rainer Lotz poroča: "Skupina Renishaw je s prevzemom pridobila odlične nove veščine in izkušnje, s katerimi bomo lahko nadaljevali razvoj svoje ponudbe dodajalnih izdelovalnih tehnologij pri najrazličnejših aplikacijah. Novo znanje bo koristilo tudi kupcem naših strojev za lasersko nataljevanje, ki bodo lahko to novo in vznemirljivo tehnologijo z vsemi njenimi koristmi hitro vgradili v svoje vsakdanje procese."

Družba LBC Laser Bearbeitungs Center GmbH je bila ustanovljena leta 2002 kot ponudnik storitev laserskega označevanja in 3D-laserskega graviranja, uveljavila pa se je kot pionir na področju dodajalnih izdelovalnih tehnologij za delo s kovinami. Dejavnost podjetja je bila usmerjena predvsem v dodajalno izdelavo konformno hlajenih orodij, pri katerih oblika kanalov sledi obliki orodnih gravur, ter gravurnih vložkov za brizganje plastike in tlačno litje. Pomemben del dejavnosti podjetja so tudi storitve konstrukcije in simulacije komponent za kar največjo ekonomičnost lasersko nataljenih vložkov.

Lasersko nataljevanje je dodajalni izdelovalni proces, ki omogoča izdelavo polnih kovinskih delov z laserjem velike moči neposredno iz 3D CAD-risb. Izdelki se zgradijo po plasteh iz finega kovinskega prahu, ki se nataljuje v strogo nadzorovani atmosferi.

Ralph Mayer in Marc Dimter, direktorja in deležnika v LBC Laser Bearbeitungs Center GmbH, v dodajalnih izdelovalnih tehnologijah prepoznavata pomembne sinergije: “Skupaj z družbo Renishaw bomo nadaljevali z razvojem tehnologije in se posvetili predvsem vse večjim zahtevam strank po stabilnosti procesov in uveljavljanju dodajalnih izdelovalnih tehnologij v industrijskem okolju. Renishaw ima obsežno tehnološko znanje ter zelo učinkovite raziskave in razvoj, od tega pa bodo imele korist tudi naše stare stranke.“